Kerkent ha 1790 oa bet votet div lezenn a-enep ar relijion : madoù an Iliz oa bet LAKAET E KERZ an nasion ; an Urzhioù relijiel ne vefe ket deusoute ken. An div lezenn-se a lakae diaes seurezed ospital Karaez, anat deoch. Adalek miz Meurzh 1790 e oa ar gumun mestr war an ospital ; graet voe ur RENABL deus toud ar madoù. E-pad daou vloaz, ar seurezed oa bet dalchet etre daou, etre an  ti-kêr a glaske sikour nê ar muiañ ar gwellañ, hag an departamant, nevez savet, A ZOUJE DIDRUEZ ouzh urzhioù Pariz. E 1792 oa bet divizet skarzhañ ar seurezed deus an ospital. Tud Karaez hag an ti-kêr noa sinet meur a betision evit difenn ar seurezed : netra dober, al lezenn ha netra ken ! Dan 20 a viz Meurzh 1792 e oa bet roet urzh da skarzhañ nê da vat benn miz. Ar pezh a oa bet graet dan 13 a viz Ebrel.